
PRO//POLISZ

Kulcsszavak: biomimikri; holisztika; fenntarthatóság
„Az ember megfigyeléssel, utánzással és adaptációval tanul. Ez a folyamat csak akkor tartható fenn, ha az, amit megfigyel, utánoz és adaptál, potenciális hozzájárulást jelent a legkívánatosabb célhoz. Egy oroszlánszelídítő nem egy bolhacirkusszal edz.”
Sibyl Moholy-Nagy: Matrix of man
Az építészek megfigyelnek és átültetik mindazt a tudást, amit így megszereztek művészetbe és mérnöki megoldásokba. A tervezési folyamatnak egy fontos lépése az absztrahálás, amelynek veszélye, hogy kihagyhatunk az adaptáció közben egy fontos lépést, amitől a rendszer logikája és működőképessége megrogyhat.
Mi a természetet választottuk megfigyelésünk alapjául. Úgy tekintünk a természetre, mint egy tervezőeszközre, termékkatalógusra, melyben a produktum 3,8 milliárd éves kutatási és fejlesztési folyamat eredménye. Az idő sürget, mivel azok a természeti jelenségek, amelyeket tanulmányozni akarunk, az idő előrehaladtával kikopnak a “katalógusból”. Az emberi tevékenységek felgyorsítják ezt a folyamatot, ami végső soron a bolygó élhetőségét veszélyezteti.
Dolgozatunkban rá szeretnénk mutatni, hogy szerintünk a változáshoz szükséges módszerek a természetben keresendők; ennek módszertanául a biomimikrit választottuk. A természetet mint élő laboratóriumot használva tanulunk az evolúció során kifejlődött, működő és maximálisan “költséghatékony” természeti megoldásokról, majd ezeket a mérnöki gyakorlatban is alkalmazzuk.
Célunk azt a pillanatot megragadni, ami számunkra is a legbonyolultabb: a tanulságok levonása és a tervezés megkezdése közötti átmenetet. Receptkönyvet készítünk tehát a természet tanaiból.
Kiindulásképpen négy izgalmas várost mutatunk be:
- metropoliszt a tengeren, ahol a legkülönbözőbb lakók élnek együtt
- élő útvesztőt, ahol a labirintus a város “lakóiból” épül
- földből épült várost, ahol modern szellőzőrendszer biztosít egész évben tökéletes komfortot
- viaszból épült várost, ahol a világ tótágast állt és minden lakó repül



